ডিজিটাল অ্যারেস্টের শিকার খোদ উপাচার্য, রাতারাতি গায়েব ১৪ লক্ষ

ওয়েব ডেস্ক: এবার ডিজিটাল অ্যারেস্টের (Digital Arrest) শিকার হলেন এক বিশ্ববিদ্যালয়ের মহিলা উপাচার্য (Vice Chancellor)। ডিজিটাল প্রতারণার (Online Fraud) মাধ্যমে ১৪ লক্ষ টাকা খোয়ালেন ওড়িশার (Odisha) বেরহামপুর বিশ্ববিদ্যালয়ের (Berhampore University) উপাচার্য গীতাঞ্জলি দাস। ‘ডিজিটাল অ্যারেস্ট’-এর ভয় দেখিয়ে তাঁর কাছ থেকে টাকা হাতিয়ে নিল প্রতারকরা। মঙ্গলবারই এই ঘটনা প্রকাশ্যে এলে ঘটনার তদন্ত শুরু করেছে ওড়িশা রাজ্য পুলিশের পুলিশের সাইবার অপরাধদমন শাখা।

জানা গিয়েছে, গত ১২ ফেব্রুয়ারি গীতাঞ্জলি দাসের কাছে একটি ফোন আসে। ফোনের উল্টোদিকে থাকা ব্যক্তি নিজেকে এক ইডি আধিকারিক হিসাবে পরিচয় দেন। তিনি ইংরেজিতে অধ্যাপিকাকে জানান যে, তাঁর নামে একটি ব্যাঙ্ক অ্যাকাউন্ট রয়েছে, যেখানে বিদেশ থেকে কোটি কোটি টাকা এসেছে। এই লেনদেন অবৈধ বলে চিহ্নিত করেছে ইডি এবং ইতিমধ্যেই এই বিষয়টি নিয়ে একটি মামলা দায়ের করা হয়েছে।

আরও পড়ুন: তেলঙ্গানার সুড়ঙ্গবন্দি শ্রমিকদের উদ্ধারে ‘র‍্যাট-হোল মাইনার’রা

এরপর প্রতারকেরা গীতাঞ্জলিকে ভয় দেখিয়ে বলেন, তাঁকে ‘ডিজিটাল গ্রেফতার’ করা হচ্ছে। তাঁর বিরুদ্ধে তদন্ত চলছে এবং তিনি যদি তৎক্ষণাৎ ১৪ লক্ষ টাকা না দেন, তাহলে তাঁকে আইনি জটিলতার মুখে পড়তে হবে। ভয় পেয়ে অধ্যাপিকা নির্দিষ্ট একটি ব্যাঙ্ক অ্যাকাউন্টে টাকা পাঠিয়ে দেন।

যদিও টাকা লেনদেনের পর থেকেই প্রতারকদের সঙ্গে আর যোগাযোগ করা সম্ভব হয়নি। বারবার চেষ্টা করেও কোনও প্রতিক্রিয়া না পেয়ে শেষমেশ গীতাঞ্জলি দাস বুঝতে পারেন যে, তিনি প্রতারিত হয়েছেন। এরপর তিনি বেরহামপুর থানায় গিয়ে অভিযোগ দায়ের করেন। ইতিমধ্যে ঘটনার তদন্তে নেমেছে পুলিশের সাইবার অপরাধদমন শাখা।